**PREDKLADACIA SPRÁVA**

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach sociálnych služieb pre fyzické osoby, ktoré sú odkázané na pomoc inej fyzickej osoby, a pre fyzické osoby, ktoré dovŕšili vek potrebný na nárok na starobný dôchodok na rok 2022 sa predkladá podľa § 78a ods. 10 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z. (ďalej len „zákon o sociálnych službách“).

Navrhovaná výška finančného príspevku na poskytovanie sociálnej služby v zariadeniach sociálnych služieb pre fyzické osoby, ktoré sú odkázané na pomoc inej fyzickej osoby, a pre fyzické osoby, ktoré dovŕšili vek potrebný na nárok na starobný dôchodok (ďalej len „finančný príspevok na poskytovanie sociálnej služby v zariadeniach podmienených odkázanosťou“) na rok 2022 vychádza z účelu tohto finančného príspevku s prihliadnutím na vývoj minimálnej mzdy a jej výšku na rok 2021 a  s prihliadnutím na vyváženú úroveň spolufinancovania jednotlivých foriem sociálnej služby (pobytová forma sociálnej služby a ambulantná forma sociálnej služby).

Zákon o sociálnych službách ustanovil s účinnosťou od 1. januára 2018 výšku finančného príspevku na poskytovanie sociálnej služby v zariadeniach podmienených odkázanosťou v prílohe č. 6 k tomuto zákonu, a to na účely poskytovania finančného príspevku na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a tohto zákona podľa formy sociálnej služby, štruktúry prijímateľov sociálnej služby podľa stupňa odkázanosti fyzickej osoby na pomoc inej fyzickej osoby a počtu miest v zariadení zapísaného v registri poskytovateľov sociálnych služieb. Na rok 2019 ustanovilo výšku finančného príspevku na poskytovanie sociálnej služby v zariadeniach podmienených odkázanosťou nariadenie vlády Slovenskej republiky č. 185/ 2018 Z. z.. Na rok 2020 ustanovilo výšku finančného príspevku na poskytovanie sociálnej služby v zariadeniach podmienených odkázanosťou nariadenie vlády Slovenskej republiky č. 175/2019 Z. z.. Na rok 2021 ustanovilo výšku finančného príspevku na poskytovanie sociálnej služby v zariadeniach podmienených odkázanosťou nariadenie vlády Slovenskej republiky 173/2020 Z. z..

 Účelom poskytnutia finančného príspevku na poskytovanie sociálnej služby v zariadeniach podmienených odkázanosťou zo štátneho rozpočtu prostredníctvom rozpočtovej kapitoly Ministerstva práce, sociálnych vecí a rodiny SR je spolufinancovanie ekonomicky oprávnených nákladov poskytovateľa tejto sociálnej služby v konkrétnom zariadení sociálnych služieb na mzdy a platy zamestnancov poskytovateľa sociálnej služby najviac vo výške, ktorá zodpovedá výške platu podľa osobitného predpisu a na poistné na verejné zdravotné poistenie, poistné na sociálne poistenie a povinné príspevky na starobné dôchodkové sporenie platené zamestnávateľom z tohto príjmu.

Navrhovaná výška finančného príspevku na poskytovanie sociálnej služby v zariadeniach podmienených odkázanosťou na rok 2022 vychádza z účelu tohto finančného príspevku s prihliadnutím na medziročný vývoj minimálnej mzdy a výšku minimálnej mzdy na rok 2021 a s prihliadnutím na vyváženú úroveň spolufinancovania jednotlivých foriem sociálnej služby v zariadeniach podmienených odkázanosťou (pobytovej formy sociálnej služby a ambulantnej formy sociálnej služby).

 Navrhuje sa zvýšenie finančného príspevku podľa doposiaľ uplatňovaného valorizačného mechanizmu pri pobytových službách ako určeného násobku mesačnej minimálnej mzdy pri jednotlivých stupňoch odkázanosti pri poskytovaní pobytovej služby/mesiac/miesto, a to konkrétne 0,2 násobku minimálnej mzdy pri II. stupni odkázanosti, 0,45 násobku minimálnej mzdy pri III. stupni odkázanosti, 0,6 násobku minimálnej mzdy pri IV. stupni odkázanosti, 0,85 pri V. stupni odkázanosti a 1,05 násobku minimálnej mzdy pri VI. stupni odkázanosti. Výška finančného príspevku pri poskytovaní ambulantnej sociálnej služby v zariadení podmienenom odkázanosťou tvorí 66,67 % (2/3) z výšky finančného príspevku pri poskytovaní pobytovej služby v tomto zariadení/mesiac/miesto.

Predkladaný návrh nariadenia vlády Slovenskej republiky v súlade s doložkou vybraných vplyvov bude mať negatívny vplyv na štátny rozpočet, konkrétne na kapitolu Ministerstva práce, sociálnych vecí a rodiny SR, v celkovej výške 14 306 251 (rok 2022). Ide o medziročné zvýšenie rozpočtových výdavkov kapitoly Ministerstva práce, sociálnych vecí a rodiny SR určených na vyplácanie finančných príspevkov na poskytovanie sociálnej služby v  zariadeniach podmienených odkázanosťou podľa § 71 ods. 6 a § 78a zákona o sociálnych službách.

Predkladaný návrh nariadenia vlády Slovenskej republiky nebude mať vplyv na životné prostredie, vplyv na informatizáciu, podnikateľské prostredie, na manželstvo, rodičovstvo a rodinu ani vplyv na služby verejnej správy pre občana. Analýza sociálnych vplyvov je obsiahnutá v priloženej doložke.

Predkladaný návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Návrh nariadenia vlády nebol predmetom vnútrokomunitárneho pripomienkového konania. Predmetné nariadenie nadobudne účinnosť 1. januára 2022.